23.07.2020. Nr.13/16

**BŪVJU AR KADASTRA APZĪMĒJUMIEM 0900 0060191001 UN 0900 0060191002 DRIKSAS IELĀ 2C, JELGAVĀ NOJAUKŠANA**

NORAKSTS

(ziņo: I.Škutāne)

**Atklāti balsojot: PAR – 11** (A.Rāviņš, R.Vectirāne, V.Ļevčenoks, I.Bandeniece, D.Olte, M.Buškevics, A.Garančs, R.Šlegelmilhs, J.Strods, I.Jakovels, A.Rublis), **PRET – 1** (L.Zīverts), **ATTURAS – 3** (G.Kurlovičs, A.Eihvalds, S.Stoļarovs),

Jelgavas pilsētas pašvaldības īpašumā ir nekustamais īpašums Driksas ielā 2C, Jelgavā (kadastra numurs 09000060191) (turpmāk – Nekustamais īpašums). Nekustamais īpašums sastāv no zemes vienības ar kadastra apzīmējumu 0900 006 0383 un divām būvēm – būve ar kadastra apzīmējumu 0900 006 0191 001 (turpmāk – Noliktavas ēka) un būve ar kadastra apzīmējumu 0900 006 0191 002 (turpmāk – Garāžu ēka).

2004.gada 2.janvārī Jelgavas pilsētas pašvaldība ar SIA “Jelgavas nekustamā īpašuma pārvalde” noslēgusi Apsaimniekošanas līgumu Nr.5/25L-1, ar kuru SIA “Jelgavas nekustamā īpašuma pārvalde” nodots apsaimniekošanā Jelgavas pilsētas pašvaldībai piederošais īpašums – ēkas, būves un zemesgabali, tai skaitā Nekustamais īpašums, saskaņā ar Apsaimniekošanas līguma pielikumiem. Noliktavas ēka netiek izmantota, bet Garāžu ēka tiek izmantota pamatojoties uz noslēgtajiem nedzīvojamo telpu nomas līgumiem.

Jelgavas pilsētas pašvaldības administrācijas Būvvaldes būvinspektors apsekoja Nekustamo īpašumu un par konstatētajiem faktiem 2020.gada 8.jūnijā sagatavoja Atzinumu Nr.BIS-BV-19.9-2020-5899 (4-23.1/136a/2020) par būves pārbaudi. Veicot vizuālo apskati konstatēts, ka Noliktavas ēka ir sliktā tehniskā stāvoklī un netiek izmantota. Noliktavas ēkai vietām iebrucis jumts, kuram cauri izauguši koki, jumta segums ir azbestcementa loksnes. Noliktavas ēka ar savu neestētisko izskatu bojā pilsētas ainavu. Noliktavas ēkas durvis un logi ir aizdarīti, un tajā brīvi nevar iekļūt tai nepiederošas personas, kā arī Noliktavas ēka ir bloķēta ar Garāžu ēku, kurai jumta segums – azbestcementa loksnes vietām bojātas. Garāžu ēka tiek izmantota un ir apmierinošā tehnikā stāvoklī. Garāžu ēkas, kuras uzsāktas ekspluatēt 1957.gadā, nesošo konstrukciju stāvokli nav iespējams vizuāli noteikt, jo Garāžu ēka ir bloķēta ar Noliktavas ēku, kas ir sliktā tehniskā stāvoklī. Iespējami Garāžu ēkas ārsienu, pamatu, jumta un pārseguma konstrukciju bojājumi. Lai turpinātu Garāžu ēkas ekspluatāciju būtu jāveic ārsienu, pamatu, pārseguma un jumta konstrukciju tehniskā apsekošana un atjaunošana. Garāžu ēka izvietojas pilsētas centrā un Driksas ielas tiešā tuvumā. Garāžu nesakārtotais apjoms ar savu neestētisko izskatu bojā pilsētas ainavu.

Būvniecības likuma 21.panta ceturtā daļa nosaka, ka būves īpašnieks nodrošina būves un tās elementu uzturēšanu ekspluatācijas laikā, lai tā atbilstu šā likuma 9.panta būvei noteiktajām būtiskajām prasībām.

Būvniecības likuma 21.panta devītā daļa nosaka, ja būve ir pilnīgi vai daļēji sagruvusi vai nonākusi tādā tehniskā stāvoklī, ka ir bīstama vai bojā ainavu, šīs būves īpašniekam atbilstoši pašvaldības lēmumam tā jāsakārto vai jānojauc.

Būvniecības likuma 21.panta desmitā daļa paredz, ka šā panta devītajā daļā minētie lēmumi izpildāmi nekavējoties.

Civillikuma 1084.panta pirmā un trešā daļa nosaka, ka katram būves īpašniekam, lai aizsargātu sabiedrisko drošību, jātur sava būve tādā stāvoklī, ka no tās nevar rasties kaitējums ne kaimiņiem, ne garāmgājējiem, ne arī tās lietotājiem, kā arī ja būves īpašnieks vai valdītājs, pretēji attiecīgās varas pieprasījumam nenovērš draudošās briesmas, tad attiecīgai iestādei, raugoties pēc apstākļiem, būve jāsaved kārtībā vai arī pavisam jānojauc uz īpašnieka rēķina.

Saskaņā ar Būvniecības likuma 7.panta pirmās daļas 2.punktu, vietējās pašvaldības kompetencē ir pieņemt lēmumus par turpmāko rīcību ar tās teritorijā esošām būvēm, kuras ir pilnīgi vai daļēji sagruvušas vai nonākušas tādā stāvoklī, ka to lietošana ir bīstama vai tās bojā ainavu.

Ievērojot iepriekš norādīto un, ņemot vērā apstākli, ka Noliktavas ēka un Garāžu ēka netiek uzturēta atbilstoši būvniecību regulējošu normatīvo aktu prasībām, un uz lēmuma pieņemšanas dienu Noliktavas ēkas tehniskais stāvoklis ir kritisks un apdraud sabiedrisko drošību, kā arī Noliktavas ēka un Garāžu ēka vizuāli bojā Jelgavas pilsētvides ainavu, saskaņā ar Civillikuma 1084.pantu, likuma „Par pašvaldībām” 15.panta pirmās daļas 14.punktu, Būvniecības likuma 7.panta pirmās daļas 2.punktu, 21.panta ceturto, devīto un desmito daļu,

**JELGAVAS PILSĒTAS DOME NOLEMJ:**

1. Veikt būvju ar kadastra apzīmējumiem 0900 006 0191 001 un 0900 006 0191 002 Driksas ielā 2C, Jelgavā nojaukšanu, atbilstoši būvniecību regulējošu normatīvo aktu prasībām.
2. Pilnvarot Jelgavas pilsētas pašvaldības administrācijas Pašvaldības īpašumu pārvaldi organizēt būvju ar kadastra apzīmējumiem 0900 006 0191 001 un 0900 006 0191 002 Driksas ielā 2C, Jelgavā nojaukšanu.
3. Būvju ar kadastra apzīmējumiem 0900 006 0191 001 un 0900 006 0191 002 Driksas ielā 2C, Jelgavā nojaukšanas izdevumus segt no pamatbudžeta izdevumu programmas “Pašvaldības dzīvokļu pārvaldīšana, remonts, veco māju nojaukšana” (klasifikācijas kods 06.604) esošajiem līdzekļiem.
4. SIA “Jelgavas nekustamā īpašuma pārvalde” brīdināt nomniekus par nedzīvojamo telpu nomas līgumu izbeigšanu.

Domes priekšsēdētājs *(paraksts)* A.Rāviņš

NORAKSTS PAREIZS

Administratīvās pārvaldes

Kancelejas vadītāja B.Jēkabsone

2020.gada 23.jūlijā